钦定古今图书集成/明伦汇编/闺媛典/第334卷 > 清明君
## 钦定古今图书集成/明伦汇编/闺媛典/第334卷 > 清明君

按陈继儒《李公子传》：“郭汾阳有女曰清明君者，有殊
色，喜读《离骚》、古陶、谢诗。尝删诗去其郑、卫者，手录一
卷，日日批注闺房中。以小室庙祀舜二妃配飨；以鲁
共伯之母，黔娄之妻，春秋祭之以文。其高闲如此。汾
阳王难其配，以《李公子两京赋》示之。清明君慨然叹
息曰：‘可矣’。既归李，李年少谑浪，醉时微以谑语侵之。”
清明君不悦，见其谢过，乃笑曰：“妾之天性，栖栖艺文，
固其所长。若欲濡首酒杯，从公嚬笑，间乞煖热，所谓
笾豆之事，则有司存。无已，愿以黄金千斤，为公子置
妾数百，以任恣讨。”汾阳王闻之，遣人分驰四方，有奇
女子以诗名显者，搜访殆尽。其中曰纤纤，曰白娟，曰
鹭翿、曰春荑，曰红艸，曰晕儿、曰绿丝、曰《碎桃》，皆骨柔
气清，熟千古，文奇字而纤纤善筝。白娟善歌，春荑善
鉴古器，善笙，红艸善弹鸟，善鼓琴，晕儿善啸，绿丝碎
桃善种花，花经二人手，无不活。又善骑马，鹭翿善丹
青，善舞。公子。乐之以酒，酒必以诗。诗成，诸美人起而
和歌，歌舞杂声。其地修竹清泉，细帘嘉树，月出之时，
鸟啼弦乱，相与牵衣抱袖，红白低迷。起视草头蕉叶
之上，大都墨渍酒痕而已。清明君无问晴雨，每候山
果新熟，则遣美人捧进公子。或书史有奇事可读者，
以彩线识之，则遣捧进公子。或成新篇，或偶得一二
佳句，不忍独赏，则遣捧进公子。故美人人人得亲公
子也。而清明君当其酒半，尝乘紫帷小车临焉。公子
率纤纤以下，短讴长歈，弹筝鼓瑟，次第上寿。酒已，则
各以平日所赋诗献清明君。焚香缓坐，细加品题。稍
不安者，为改点数字。每点一字，辄以觞罚。公子曰：“君
老于诗者也，不为美人更之，乃含糊作影子过耶？是
必容香火情。”美人皆笑曰：“善。诚如夫人言，是宜罚。”如
此连罚数觞，公子竟醉矣。